text: Ribe Jernindustri sender 65 ansatte hjem 
  28 september 2018 kl. 15.47
  Konkurrencen på det internationale marked for radiatorer har gjort det hæderkronede firma kold. Konkursbegæringen blev sendt fredag. 
  - Det er jo en regulær mavepuster. Folk var da også trykkede og tavse, da de blev orienteret om sagen.
  Det fortæller formanden for 3F-Kongeåen, Bjarne Jakobsen.
  Fredag formiddag fik de 65 medarbejdere på Ribe Jernindustri at vide, at deres virksomhed ved skifteretten i Esbjerg blev erklæret konkurs.
  - Det er især hårdt ved vores medlemmer, for det handler om ufaglærte stillinger, og dem bliver der stadig færre af, siger Bjarne Jakobsen.
  Bjarne Jakobsen, formand for 3F-Kongeåen: "Det er jo en regulær mavepuster."
  Håb om redning
  Medarbejderne er i første omgang ikke afskedigede men ”kun” suspenderede i 14 dage.
  - Det gør vi, fordi vi håber på, at finde nogen, der er interesserede i at købe dele af virksomheden, og den mulighed holder vi åbent, så længe vi ikke afskediger medarbejderne, siger kurator Corna Levin Munch.
  Michael Olesen, direktør i Ribe Jernindustri: "Vi er en af de små, og vi kan ikke følge med i den pris-fokusering, der har været."
  Priserne presset
  Konkursen skyldes en stigende konkurrence på radiatormarkedet. Især på standardprodukter. Konkurrencen kommer fra lande i Østeuropa og Tyrkiet, hvor priserne er blevet presset ned under kostprisniveau.
  - Virksomhederne i vores branche bliver større og større. Vi er en af de små, og vi kan ikke følge med i den pris-fokusering, der har været. Vi er simpelthen ikke konkurrencedygtige, fordi vi i så fald skulle producere under kostprisen, siger Michael Olesen.  
  Design-radiatorer
  Virksomhedens ledelse har forsøgt at lægge mere vægt på specialløsninger og design-radiatorer, men det har ikke været nok, og ledelsen har derfor forsøgt at sælge virksomheden til nogle af de store aktører på det europæiske radiatormarked. Uden held.
  Nyt møde
  Planer om at flytte virksomheden væk fra Ribe Midtby og bygge boliger på området fortsætter. Der en nemlig tale om et firma, der ikke er inkluderet af konkursen.
  Fagforeningen 3F-Kongeaaen har indkaldt medarbejderne til et møde mandag morgen.
  
  